પતિ સમુદાયે ડક વર્થ લુઈસ નિયમ લગ્નજીવનમાં લાગુ પડે તેવો રસ દર્શાવ્યો છે. સામાન્ય રીતે પત્નીઓ ક્રેડિટ કાર્ડને બદલે પતિને સાથે લઈ શોપિંગ કરવા જાય છે. આમ તો ક્રેડિટ કાર્ડ વગરનો પતિ તલવાર વગરના યોદ્ધા સમો ગણાય. ક્રેડિટ કાર્ડ ન હોય છતાં એ લોકો પતિને સાથે લઈ જ જાય છે કારણ કે બિલ પેમેન્ટ તો પતિ કે ક્રેડિટ કાર્ડ બંનેથી થાય છે, પણ ખરીદેલી થેલીઓ ઊચકવા પતિ જ કામ આવે છે. આ ઉપરાંત આમ કરવામાં પતિ પાસે હા પડાવી ખરીદી કરવામાં પત્નીઓને અનેરો આનંદ આવે છે. પણ પતિઓને રૂપિયા ખર્ચવા અને થેલીઓ ઊચકવા કરતાં પત્નીઓ સાથે ખરીદીમાં જે સમય જાય છે તેનાથી ઘણા પ્રૉબ્લેમ થાય છે. તો આ લીમીટેડ ટાઈમ શોપિંગ મેચમાં પતિઓ ડકવર્થ લુઈસ રુલ લાગુ પાડવા ઇચ્છે છે. એનાથી પત્નીઓએ શોપિંગમાં શરૂઆતમાં લીધેલાં સમય અને ખર્ચેલા રૂપિયા અનુસાર શોપિંગ માટે બાકી સમય કેટલો આપવો અને કેટલાં રૂપિયા આપવા એ નક્કી થઈ શકે. એટલે જો શોપિંગમાં શરૂઆતમાં વધારે સમય જાય તો વાપરવાના રૂપિયા ઘટી જાય. અને જો પહેલી દુકાને જ ટૂંક સમયમાં જોરદાર શોપિંગ કરે તો આમેય શોપિંગ બજેટનો ટાર્ગેટ વહેલો અચીવ થઈ જાય. આમ પતિ લોકોને ચા અને કોફી બંનેમાં જીભ રાખવા મળે છે.